CELEX: C2006/048/74
Language: lt
Date: 2006-02-25 00:00:00
Title: Byla T-429/05  2005 m. gruodžio 7 d.  pareikštas ieškinys byloje  Artegodan prieš Komisiją

25.2.2006   
            
            
               LT
            
            
               Europos Sąjungos oficialusis leidinys
            
            
               C 48/38
            
         2005 m. gruodžio 7 d. pareikštas ieškinys byloje Artegodan prieš Komisiją
   
   (Byla T-429/05)
   (2006/C 48/74)
   Proceso kalba: vokiečių
   Šalys
   
      Ieškovė: Artegodan GmbH (Lüchow, Vokietija), atstovaujama advokato U. Doepner
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Priteisti iš atsakovės sumokėti ieškovei 1 430 821,36 euro ir 8 % dydžio palūkanas nuo sprendimo priėmimo dienos iki visos sumos sumokėjimo.
            
         
               —
            
            
               Pripažinti, kad atsakovė turi atlyginti ieškovei visą žalą, kurią ji patirs dėl rinkodaros išlaidų, reikalingų atkurti Tenuate retard padėtį rinkoje, kurią šis vaistas užėmė tol, kol atsakovė neatšaukė leidimo.
            
         
               —
            
            
               Priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė prašo nurodyti Komisijai atlyginti žalą pagal EB 288 straipsnio antrąją pastraipą ir EB 235 straipsnį, bei pripažinti, kad atsakovė turi atlyginti ieškovei visą žalą, kurią ji patirs dėl rinkodaros išlaidų.
   Kalbant apie ieškinio pagrindo, reikia pažymėti, kad ieškovė yra vaisto Tenuate retard, kurio sudėtyje yra amfepramono, leidimo savininkė. 2000 m. kovo 9 d. Direktyvos 75/319/EEB (1) 15a straipsnio pagrindu atsakovė priėmė sprendimą (C (2000) 453)) dėl vaistų, kurių sudėtyje yra „amfepramono“, leidimų atšaukimo. 2000 m. balandžio 11 d. sprendimu Vokietijos kompetentingos institucijos įgyvendino šį sprendimą. Pirmosios instancijos teismas 2002 m. lapkričio 26 d. sprendimu sujungtose bylose T-74/00, T-76/00, T-85/00, T-132/00 ir T-141/00 panaikino Komisijos sprendimą C (2000) 453. Europos Bendrijų Teisingumo Teismas sprendimu byloje C-39/03 P atmetė Komisijos pateiktą apeliacinį skundą dėl minėto sprendimo.
   Pagrįsdama savo ieškinį ieškovė teigia, kad priimdama Sprendimą C (2000) 453 atsakovė veikė neteisėtai ir taip pažeidė įvairias ieškovę ginančias teisės normas. Buvo pažeista ieškovės pagrindinė teisė steigti ir valdyti įmonę (teisė vykdyti veiklą ir teisė į nuosavybę). Taip pat buvo pažeistas Direktyvos 65/65/EEB (2) 11 straipsnis. Be to, ieškovė nurodo, kad Komisija pažeidė proporcingumo principą bei pagrindinius gero administravimo principus.
   Ieškovė tvirtina, kad ji patyrė žalą dėl ginčijamo Komisijos sprendimo ir jo įgyvendinimo. Ieškovės teigimu, atsakovė turi atlyginti žalą, atsiradusią dėl minėtų pažeidimų.
   
      (1)  1975 m. gegužės 20 d. Antroji Tarybos direktyva 75/319/EEB dėl įstatymais, reglamentais arba administraciniais veiksmais nustatytų nuostatų, susijusių su patentuotais vaistais, derinimo.
   
      (2)  1965 m. sausio 26 d. Tarybos direktyva 65/65/EEB dėl įstatymais, reglamentais arba administraciniais veiksmais nustatytų nuostatų, susijusių su patentuotais vaistais, derinimo.